
                 ΑΝΑΚΟΙΝΩΣΗ 
Παράταση Υποβολής αιτήσεων για το Κοινωνικό Παντοπωλείο και τη Δομή Παροχής Συσσιτίου Δήμου Ακτίου Βόνιτσας

Σε συνέχεια της από 12/10/2026 Πρόσκλησης για την ένταξη ωφελούμενων στις Νέες Δομές Παροχής Βασικών Αγαθών Κοινωνικό Παντοπωλείο και Παροχή Συσσιτίου Δήμου Ακτίου-Βόνιτσας, ο Δήμος Ακτίου Βόνιτσας, ανακοινώνει την ΠΑΡΑΤΑΣΗ της προθεσμίας υποβολής αιτήσεων. Η παρούσα παράταση αποφασίζεται προκειμένου να δοθεί η δυνατότητα σε περισσότερα νοικοκυριά του Δήμου  Ακτίου Βόνιτσας, και ιδίως σε μονογονεϊκές, τρίτεκνες και πολύτεκνες οικογένειες, να ολοκληρώσουν έγκαιρα τη διαδικασία υποβολής αίτησης και τη συγκέντρωση των προβλεπόμενων δικαιολογητικών, σύμφωνα με τα κοινωνικοοικονομικά κριτήρια του προγράμματος.
Νέα καταληκτική ημερομηνία υποβολής αιτήσεων: Παρασκευή 04 Δεκεμβρίου 2026. Κατά τα λοιπά, όλοι οι όροι συμμετοχής, τα απαιτούμενα δικαιολογητικά, τα εισοδηματικά και περιουσιακά κριτήρια, καθώς και η διαδικασία αξιολόγησης και επιλογής των ωφελούμενων, παραμένουν σε ισχύ όπως ακριβώς ορίζονται στην αρχική Πρόσκληση. Η παρούσα παράταση εντάσσεται στο πλαίσιο της ομαλής υλοποίησης της πράξης, σύμφωνα με τις απαιτήσεις του ΕΣΠΑ και τις αρχές της ίσης πρόσβασης, της διαφάνειας και της κοινωνικής συνοχής.
Κάθε ενδιαφερόμενος, κατά τη συμπλήρωση της αίτησης, πρέπει να επιλέξει υποχρεωτικά μία μόνο από τις δύο δομές.
ΠΡΟΫΠΟΘΕΣΕΙΣ ΕΝΤΑΞΗΣ ΣΤΙΣ ΔΟΜΕΣ:  κάτοικοι δήμου  Δήμου Ακτίου Βόνιτσας & υποβολή εμπρόθεσμης αίτησης
Απόλυτα Κριτήρια Συμμετοχής:  
· Μόνιμη Κατοικία στον Δήμο Ακτίου Βόνιτσας (ΝΑΙ): Η ιδιότητα του μόνιμου κατοίκου είναι υποχρεωτική.
· Συμμετοχή στο Πρόγραμμα ΕΒΥΣ (ΟΧΙ): Οι δικαιούχοι του Επιχειρησιακού Προγράμματος Επισιτιστικής και Βασικής Υλικής Συνδρομής ΕΒΥΣ (πρώην ΤΕΒΑ) αποκλείονται από την ένταξη στο Κοινωνικό Παντοπωλείο, καθώς ο σκοπός της δομής είναι να λειτουργεί συμπληρωματικά για νοικοκυριά που δεν καλύπτονται από το ΕΒΥΣ. 
Α.Υποχρεωτικά δικαιολογητικά
1. Αίτηση του ενδιαφερομένου, η οποία χορηγείται από την αρμόδια υπηρεσία του Δήμου.
2. Φωτοαντίγραφο αστυνομικής ταυτότητας, διαβατηρίου ή άδειας διαμονής για όλα τα μέλη του νοικοκυριού, σε ισχύ και επίδειξη αντίστοιχου πρωτότυπου
3. Πιστοποιητικό οικογενειακής κατάστασης τελευταίου τριμήνου (αυτεπάγγελτα ). Για αλλοδαπούς, πιστοποιητικό οικογενειακής κατάστασης τελευταίου έτους (λόγω οικονομικών απαιτήσεων που συνεπάγεται η έκδοσή και η μετάφρασή του από την προξενική αρχή της χώρας τους). Σε περίπτωση που η χώρα προσέλευσης αλλοδαπού δεν χορηγεί το πιστοποιητικό οικογενειακής κατάστασης, αυτό δύναται να αντικατασταθεί με άλλα πιστοποιητικά ή ληξιαρχικές πράξεις, οι οποίες σωρευτικά αποδεικνύουν την τρέχουσα σύνθεση της οικογένειας.
4. Πιστοποιητικό γέννησης για τα ανήλικα μέλη του νοικοκυριού, σε περίπτωση που δεν περιλαμβάνονται στο πιστοποιητικό οικογενειακής κατάστασης.
5. Απόδειξη μόνιμης κατοικίας, η οποία μπορεί να προκύπτει από:
· Βεβαίωση μόνιμης κατοικίας από τον Δήμο, ή
· Αντίγραφο λογαριασμού Δημόσιας Επιχείρησης Κοινής Ωφέλειας, ή 
· Αντίγραφο μισθωτηρίου συμβολαίου, από το οποίο πιστοποιείται η διεύθυνση κατοικίας.
6. Αντίγραφο εκκαθαριστικού σημειώματος εφορίας και αντίγραφο της τελευταίας δήλωσης φορολογίας εισοδήματος (έντυπο Ε1) για όλα τα μέλη του νοικοκυριού, ή βεβαίωση από την αρμόδια Δ.Ο.Υ. ότι ο αιτών δεν υποχρεούται σε υποβολή φορολογικής δήλωσης λόγω μη ύπαρξης εισοδήματος.
7. Αντίγραφο δήλωσης στοιχείων ακινήτων (έντυπο Ε9) και εκκαθαριστικό ΕΝΦΙΑ ή υπεύθυνη δήλωση μέσω .gov.gr ή με το γνήσιο της υπογραφής, περί μη κατοχής ακίνητης περιουσίας όλων των προστατευόμενων μελών.
8.Υπεύθυνη δήλωση ότι δε λαμβάνει τις ίδιες παροχές από άλλο φορέα ή άλλο δήμο.
Β.Συμπληρωματικά δικαιολογητικά
i. Βεβαίωση ανεργίας σε ισχύ, για τους ανέργους αιτούντες ή/και τα προστατευόμενα μέλη τους.
ii. Αντίγραφο εξατομικευμένης έκθεσης κοινωνικής έρευνας από αρμόδια δημόσια ή δημοτική υπηρεσία, εφόσον υπάρχει, με την οποία μπορεί να διαπιστωθεί η κοινωνική κατάσταση, οι συνθήκες και οι δυσχέρειες διαβίωσης του ατόμου ή της οικογένειας (διάσταση, μονογονεϊκότητα, πολυτεκνία, αδυναμία εξυπηρέτησης, συνθήκες αστεγίας, προβλήματα υγείας κλπ)
iii. Επίσημη ιατρική γνωμάτευση, σε περίπτωση προβλήματος υγείας του αιτούντος ή μέλους της οικογένειας
iv. Γνωμάτευση Πρωτοβάθμιας Επιτροπής περί ποσοστού αναπηρίας ή Κέντρου Πιστοποίησης Αναπηρίας (ΚΕ.Π.Α.), εφόσον πρόκειται για Άτομα με αναπηρία (ΑμεΑ ). 
v. Εγκεκριμένη αίτηση Ελάχιστου Εγγυημένου Εισοδήματος (πρώην Κοινωνικό Επίδομα Αλληλεγγύης - ΚΕΑ)
vi. Για τις μονογονεϊκές οικογένειες: α) για την περίπτωση διαζυγίου, αμετάκλητη δικαστική απόφαση, β) για την περίπτωση διάστασης αγωγή διαζυγίου κατατεθειμένη την τελευταία διετία, γ) για την περίπτωση χηρείας, ληξιαρχική πράξη θανάτου και πιστοποιητικό περί μη λύσεως γάμου από το αρμόδιο πρωτοδικείο, δ) για την περίπτωση συμφώνου συμβίωσης, ληξιαρχική πράξη με καταχωρημένη τη λύση του συμφώνου, ε) για την περίπτωση άγαμης μητέρας ή μη αναγνωρισμένου τέκνου, πιστοποιητικό οικογενειακής κατάστασης, στ) για τα ανήλικα τέκνα, απόφαση ασφαλιστικών μέτρων και πιστοποιητικό που αποδεικνύει ότι δεν έχει εκδικασθεί η κύρια αγωγή επιμέλειας ή δεν έχει εκδοθεί απόφαση επί της τελευταίας, άλλως με τελεσίδικη δικαστική απόφαση.
vii. Βεβαίωση σπουδών για τα ενήλικα τέκνα που σπουδάζουν και βεβαίωση φοίτησης των ανήλικων τέκνων στην υποχρεωτική εκπαίδευση ή αντίγραφο του αποδεικτικού φοίτησης, όταν έχει λήξει η σχολική χρονιά.
viii. Βεβαίωση δανείου Α΄ κατοικίας, εφόσον υπάρχει στεγαστικό δάνειο
Κάθε άλλο δικαιολογητικό που ενδέχεται να ζητηθεί κατά περίπτωση, εφόσον κρίνεται απαραίτητο για την ολοκληρωμένη αξιολόγηση του αιτήματος.
Οι ενδιαφερόμενοι μπορούν να απευθύνονται στο Αυτ. Τμήμα Κοινωνικής Προστασίας, Παιδείας και Πολιτισμού του Δήμου Ακτίου Βόνιτσας στο  τηλ.: 2643360123 και στο   e-mail: koinonikes.domes@1258.syzefxis.gov.gr

                                                          Ο ΔΗΜΑΡΧΟΣ ΑΚΤΙΟΥ ΒΟΝΙΤΣΑΣ
                                                          ΑΘΑΝΑΣΙΟΣ ΚΑΣΟΛΑΣ

